གནས་ལུགས་དེ་དག་སུས་ཀྱང་ཤེས་མོད།འོན་ཀྱང་ང་ཚོའི་ཀླད་པ་དང་ལག་གི་ཐུར་མ་རྒྱུན་དུ་ལྕེ་དབང་གི་རྗེས་དེད་དེ་འགྲོ་བཞིན་ཡོད།དོན་དངོས་སུ་བཤད་ན།བདེ་ཐང་ནི་ཉི་མ་གཅིག་དང་ཡང་ན་ཉིན་འགའ་ལ་ཟོས་པ་འགྲིག་པ་ལས་བྱུང་བ་མ་ཡིན་པར།ཉིན་ཐོག་ལ་ཉིན་དང་ཟླ་ཐོག་ལ་ཟླ་བཞག་པའི་དུས་ཡུན་རིང་པོར་རང་ཉིད་ལྷོད་ཡངས་སུ་མ་བཏང་བར་འཚོ་བའི་གོམས་གཤིས་ཡག་པོ་རྒྱུན་སྲུང་བྱས་པ་ལས་བྱུང་བ་རེད།གནས་ཚུལ་ག་འདྲ་ཞིག་གི་འོག་ཏུའང་བག་མེད་དུ་ལོངས་སྤྱོད་བྱས་ཏེ་མིག་སྔའི་བདེ་བ་ཁོ་ནར་སྙེག་མི་རུང་།ཁོམ་གསེང་གི་སྐབས་སུ་རང་ཉིད་ཀྱི་དགའ་ཕྱོགས་ལ་འཐམས་ཏེ།བསམ་བློ་དགའ་ཕྱོགས་དེའི་ནང་འཁོར་དུ་བཅུག་ནས་ཟས་ཞིམ་གྱི་བསླུ་བྲིད་བརྗེད་དུ་འཇུག་དགོས་སོ།།